Ellen Kristensen (V), 2000-05-04:
Det er i dag glædeligt, at forespørgslen til ministeren for udviklingsbistand er blevet til, da det kun kan være sundt at standse op midtvejs og få opdateret strategien for dansk støtte til oprindelige folk, som er blevet til på baggrund af Folketingets vedtagelse i efteråret 1993 og iværksat juli 1994.
Om adgang til dansk støtte til oprindelige folk i lande, som ikke betragtes som ulande, altså lande, der ikke er omfattet af de gængse fattigdomskriterier, mener Venstre, at det er vigtigt, at man kan gå ind og give mulighed for støtte til oprindelige folk i ikkeulande, som f.eks. ICC's store intensive arbejde for de 1.700 inuitter, der eksisterer i det arktiske Rusland, Chukopka.
ICC har ydet hjælp i form af udsendelse af to sundhedsmedarbejdere i 3 uger, hvorved de også har givet medicingaver for 150.000 kr.
ICC har måttet betale de russiske toldmyndigheder told af den medicin, de skulle bruge til arbejdet i Chukopka, hvor der er inuitter, der har behov for behandling af TB og andre sygdomme, der bl.a. skyldes den dårlige levestandard i området og mangel på hjælp fra de russiske myndigheder.
ICC er et af de 4 NGO'er i det arktiske område og derved også det eneste NGO i riget, som beskæftiger sig med oprindelige folks menneskerettigheder.
Man kan være stolt af, at Grønland i tæt samarbejde med den danske stat har formået at få opbygget dette organ, som er til gavn for de 300.000 oprindelige folk spredt over hele verden, og derved har været foregangsland via arbejdet med dette.
Ikke mindst har der også været gjort meget via Nordisk Råd omkring oprettelse af Arktisk Universitet og Arktisk
Vindue, hvor man har fokuseret på samfundene i det arktiske område og derved også de arktiske og de oprindelige folk i området
De forskellige arbejder, der er udført i både Nordisk Råd, Arktisk Råd og andre organer, er med til at få rettet internationale øjne på behovet for arbejde med oprindelige folk og deres menneskerettigheder og ikke mindst demokratiudvikling i de samfund, hvor der er grupper af oprindelige folk.
Og derfor er det utrolig vigtigt at fortsætte arbejdet for, at FN snarest vedtager verdenserklæringen om oprindelige folks rettigheder, og at man derved sikrer en definition af lande og deres ejendomsret.
Hvad angår ejendomsret, er Thulesagen derfor også gået hen og er blevet en meget vigtig brik i arbejdet omkring ejendomsretten for oprindelige folk.
Ikke mindst er det vigtigt at se på, hvordan man kan udnytte oprindelige folks viden om naturen og dens udnyttelse verden over, hvor man altid vil kunne være i stand til at lære fra hinanden i de respektive lande og nu på et større plan. Hvad angår oprindelige folks rettigheder til ejendomsret og handel med deres ressourcer, er det vigtigt, at man fra Danmark fortsat arbejder for at få ophævet handelsrestriktioner.
Grønland har været hårdt ramt af kampagnen mod fangst af sæler, selv om det i dag er blevet lettere at få folk til at forstå, at det ikke er rovjagt, men at det i høj grad handler om bæredygtighed i samfundet.
Derudover er det også utrolig vigtigt, at man arbejder på beskyttelse af de oprindelige folks sprog og traditioner og kulturer, og det er også glædeligt at se, hvordan ICC igennem deres støtte fra Miljøministeriet har formået at arbejde med eventuelt at få et fælles inuitsprog.
Derudover er det også utrolig vigtigt, at man i arbejdet for at revurdere støtten til de oprindelige folk ser på, om det stadig væk er passende, at det er Miljøministeriet, som giver en økonomisk støtte til arbejdet for oprindelige folk.
På nogle områder er der et behov for, at man ser på, om arbejdet vedrørende de arktiske lande ikke kan opdeles på Udviklingsministeriet og ikke mindst Miljøministeriet, selv om der er nogle lande, som godt nok ikke opfylder de fattigdomskriterier, som der er behov for, hvis de skal høre ind under Udviklingsministeriet.
Men der er dog nogle lande, som opfylder de fattigdomskriterier, og hvor jeg så mener, at det er utrolig vigtigt, at man ser på at støtte dem.